Vervang jou bankkaart só in Shoprite of Checkers | Netwerk24
Deur William Horne 26 Oktober 2020 13:11
As jy by FNB bank en 'n sekere soort bankrekening het, kan jy nou vermiste of verlore bankkaarte gerieflik in 'n Shoprite- of Checkers-winkel vervang sonder om na die bank te gaan.
FNB-bankkaarte kan voortaan by Shoprite en Checkers vervang word.
Mense met of Easy Pay As You Use- of Smart Option-bankrekeninge kan voortaan van die nuwe vennootskap gebruik maak.
FNB sê Maandag in 'n verklaring die funksionaliteit werk in meer as 700 Shoprite- en Checkers-winkels landwyd.
Jy sal regstreeks by die kassier jou bankkaart kan vervang en dan jou selfoon gebruik om die kaart te aktiveer.
"Dié vennootskap met FNB is die jongste van 'n aantal finansiële dienste, produkte en ander dienste wat deur die Shoprite-groep ingestel is in ooreenstemming met ons doel om basiese bankdienste toeganklik en gerieflik te maak, en om ons kliënte beter te bedien," sê Jean Olivier, hoofbestuurder van finansiële dienste vir die Shoprite-groep.
Philani Potwana, uitvoerende hoof van FNB Easy, sê al raak digitale betalingsmetodes al gewilder, is fisieke bankkaarte nog vir talle kliënte baie nodig.
"Fisieke bankkaarte is van kardinale belang om kliënte te help om hul geld beter te bestuur deur die afhanklikheid van kontant, wat duur is om te gebruik, te beperk. Al ons FNB-kliënte het kontaklose kaarte, en dit dra aansienlik by tot die pogings om kliënte met gerieflike en veiliger maniere van betaal te bemagtig," sê Potwana.
"Die vermoë om 'n verlore of gesteelde kaart in die winkel te vervang, bied ons kliënte die nodige gemak by 'n verkoopspunt waar hulle hul daaglikse inkopies doen."
FNB sê indien 'n kaart vermis word, moet verbruikers die FNB-app benut om die kaart te blokkeer voordat hulle aansoek om 'n nuwe een doen.
Die bank kyk ook daarna om die vennootskap met Shoprite en Checkers uit te brei sodat mense met ander soort bankrekeninge by FNB ook eersdaags hul kaarte by die winkels kan vervang.
Wanneer 'n nuwe kaart by Shoprite of Checkers bekom word, moet kliënte bloot *120*321# op enige selfoon skakel en hul pin intik om die nuwe kaart te aktiveer.